recursal/SuperWikiNEXT-32B huggingface dataset:
**דינה רבינוביץ'** (באנגלית: **Dina Rabinovitch**‏; 9 ביוני 1962 – 30 באוקטובר 2007)
הייתה עיתונאית יהודית בריטית ילידת ארצות הברית ובעלת טור בעיתון "הגרדיאן".

ראשית חייה
----------

רבינוביץ' נולדה בצ'ארלסטון, קרוליינה הדרומית, בת חמישית מתוך שישה ילדים שנולדו לרב פרופסור נחום אליעזר רבינוביץ'. מאוחר יותר עברה המשפחה לטורונטו לתקופה קצרה, לפני שהתיישבה בלונדון. רבינוביץ' למדה בבית הספר התיכון "Hasmonean"(אנ'), ובבית הספר על שם הנרייטה ברנט (אנ'). בשנת 1993 קיבלה רבינוביץ' תואר ראשון ביחסים בין-לאומיים מבית הספר לכלכלה של לונדון, ובשנת 2000 סיימה לימודי תואר שני בכתיבה יוצרת באוניברסיטת מזרח אנגליה.

עבודתה
------

לאחר סיום לימודי התואר הראשון, רבינוביץ' עבדה כעיתונאית פרילנסרית עבור העיתון "אינדפנדנט", ואחר כך הצטרפה למערכת העיתון. לאחר לידת בנה הבכור, חזרה לכתוב כפרילנסרית, בעיקר ראיונות. מאוחר יותר הצטרפה לעיתון "הגרדיאן" וכתבה בו טור קבוע.

חיים אישיים
-----------

רבינוביץ' התגוררה בלונדון עם בעלה השני, עורך הדין אנתוני ג'וליוס שאיתו נולד לה בן אחד. מבעלה הראשון, הכלכלן גווידו ראוך, נולדו לה שלוש בנות.

רבינוביץ', שנפטרה מסרטן השד ב-30 באוקטובר 2007 בגיל 44, כתבה טורים קבועים ובהם תיארה את חוויות המחלה. הטורים האלו התפרסמו כספר בשם "Take Off Your Party Dress" במרץ 2007. מיליון לירות שטרלינג מתמלוגי מכירת הספר נתרמו לקרן לטיפול וחקר מחלת הסרטן (CTRT), לשם הקמת מרכז ניסויים ומחקר בבית החולים "מאונט ורנון" (אנ') שבלונדון.

הערות שוליים
------------

1. 1 2 3 4  Katz, Ian (November 1, 2007). Dina Rabinovitch. The Guardian. Retrieved May 6, 2020
2. ↑  "Take Off Your Party Dress". JustGiving. Retrieved 6 May 2020.

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 4542 1889
* LCCN: no2007098890
* VIAF: 12093479
* WorldCat: lccn-no2007098890

 |
**עלי דובא** (בערבית:  **علي دوبا**; 1933 – 21 ביוני 2023) היה איש צבא סורי ששירת כראש המודיעין הצבאי הסורי בשנים 1974–2000. כאשר עלה לשלטון בשאר אל-אסד אולץ דובא להתפטר מתפקידו הצבאי מחשש שיהווה איום על מקומו של הנשיא החדש.

שירות צבאי
----------

עלי דובא נולד בשנת 1933 בכפר חורפיס בנפת ג'בלה, ליד לטקיה. דובא, בן למשפחה עלווית, הצטרף בשנות ה-50 למפלגת הבעת' הסורית ובשנת 1955 התגייס לצבא הסורי ובשנת 1960 מונה לראש מינהל הביטחון הפנימי בדמשק. לאחר מכן הוא שימש נספח צבאי בבריטניה (1964–1966) ובולגריה (1967–1968), עם חזרתו לסוריה מונה לראש המודיעין הצבאי באזור לטקיה.

בשנת 1970 מונה דובא לראש המודיעין הצבאי בדמשק, שם הוא תמך בעלייתו לשלטון של הנשיא חאפז אל-אסד, על כך הוא קודם לתפקיד סגן מפקד המודיעין הצבאי של סורי (תחת פיקודו של חיכמת שיהאבי). עם סיום מלחמת יום הכיפורים בשנת 1974, כאשר מונה שיהאבי לתפקיד ראש המטה הכללי, קודם דובא ומונה למחליפו בפיקוד המודיעין הצבאי, שם נותר עד פרישתו. בשנת 1982 סייע בדיכוי התקוממות האחים המוסלמים בחמאת ושנה לאחר מכן, כאשר הנשיא אל-אסד חלה, דובא היה מבין חברי מועצת השלטון הזמנית ששימרה על יציבות המדינה עד להבראתו של הנשיא.

בשנת 1993 קודם דובא לדרגת פריק (שווה ערך לרב-אלוף) והוא מונה לסגן ראש המטה הכללי, זאת בנוסף לתפקידו כראש המודיעין הצבאי. בשנת 2000 דובא נאלץ לפרוש מהשירות הצבאי, זאת מחשש מצד הנשיא החדש בשאר אל-אסד מפני כוחו הפוליטי הרב. דובא התגורר ככל הנראה בדמשק.
**סנדהיל רממורת'י** (באנגלית: **Sendhil Ramamurthy**; נולד ב-17 במאי 1974) הוא שחקן טלוויזיה וקולנוע אמריקאי.

ביוגרפיה
--------

רממורת'י נולד בשיקגו, אילינוי, וגדל בסן אנטוניו, טקסס. שני הוריו, שהיגרו מהודו, ואחותו היחידה הם רופאים. רממורת'י השלים את לימודיו בבית הספר "קיסטון" ב-1991. הוא החל ללמוד רפואה, אך שינה את דעתו והתחיל ללמוד משחק באקדמיה למשחק, ששם הוא סיים ב-1999. הוא נשוי לשחקנית אולגה סוסנובסקה ויש להם שני ילדים; בת בשם אלינה (2005) ובן, אלכס (2008). רממורת'י אוהב לשחק כדורגל. הוא הודיע שהוא לא מתכוון לשחק בתפקידים סטראוטיפיים של הודים אף על פי שהוצעו לו מספר תפקידים כאלה.

קריירה
------

רממורת'י השתתף בהצגות התיאטרון "מזרח הוא מזרח", "משרתם של שני אדונים" ו"דיו הודי". הוא השתתף בתפקידי אורח בסדרות הטלוויזיה "אלן", "נפטר", "אור מנחה", "יחידת קומנדו", "האנטומיה של גריי" ,"מספ7ים" ו"היפה והחיה".

תפקידו החשוב ביותר עד כה הוא בסדרת הטלוויזיה "גיבורים", בה הוא גילם את מוהינדר סורש למשך 4 עונות מ-2006 עד 2010.

ב-2006 שיחק בקומדיה הרומנטית "בליינד דייט" בכיכובו של כריס פיין, ובסרט הדרמה "אהבה ודיון" לצד אדם רודריגז.

בשנת 2016 התארח בסדרות הטלוויזיה "אלמנטרי" ו-"איש משפחה" בתור איש הודי.

בשנת 2018 התארח בעונה השלישית של הסדרה "מקגייוור" בתפקיד של סמיר. בשנת 2018 כיכב בתור פול האמונד בדרמת המדע הבדיוני של NBC "חלום בהקיץ", שבוטלה לאחר עונה אחת. בנוסף, התארח בסדרת הדרמה הרפואית "ניו אמסטרדם" ב-NBC. ב-2019 החל לגלם את דמותו של ראמזי רוסו בעונה השישית של הסדרה "הפלאש".

בשנת 2020 דיבב בסדרות האנימציה "סופר הירו גירלס" את דמותו של ראס-אל-גול ובסדרה "קלאופטרה בחלל" את דמותו של ק'נסו וגם שיחק בסדרת הטלוויזיה הקומית "אמת או חובה" בנטפליקס

בשנת 2022 החל לשחק בסדרת הדרמה הרפואית "*Good Sam*" ברשת CBS, את דמותו של אשר פיין, בעלה של ויויאן, קצינת האבטחה של בית החולים בו מתרחשת עלילת הסדרה. באותה שנה החל לשחק בעונה הרביעית של סדרת גיבורי העל "סיירת האבדון" מבית DC קומיקס המשודרת ברשת HBO Max.

קישורים חיצוניים
----------------

ויקישיתוף מדיה וקבצים בנושא **סנדהיל רממורת'י** בוויקישיתוף

* סנדהיל רממורת'י, במסד הנתונים הקולנועיים IMDb (באנגלית)
* סנדהיל רממורת'י, באתר AllMovie (באנגלית)
* סנדהיל רממורת'י, באתר Rotten Tomatoes (באנגלית)
* סנדהיל רממורת'י, במסד הנתונים הקולנועיים KinoPoisk (ברוסית)
* מירב קריסטל, דוקטור של כבוד, באתר ynet, 28 בדצמבר 2008

|  |  |
| --- | --- |
| בקרת זהויות עריכת הנתון בוויקינתונים | 
* GND: 143216104
* ISNI: 0000 0001 1464 2563
* LCCN: no2008099582
* VIAF: 229149106281968492476
* WorldCat: lccn-no2008099582

 |
הרב **אשר הכהן אשכנזי** (י"ב באדר ה'תקנ"ז, 10 במרץ 1797 – ד' בשבט ה'תרכ"ו, 20 בינואר 1866) היה מרבני טיקטין. מחבר "ברכת ראש" על מסכת נזיר ועל מסכת ברכות. לאחר פטירתו נדפס ספרו "שארית הברכה". הגהותיו לתלמוד הבבלי נדפסו במסכת נזיר של ש"ס וילנא.

תולדות חייו
-----------

נולד בטיקטין ב-1797, לרב צבי הירש הכהן (בן הרב אריה ליב הכהן, מרבני טיקטין). בהיותו בן 18 עבר לישיבת וולוז'ין והיה לתלמיד קרוב של רבי חיים מוולוז'ין. כתלמידו, כתב את הנהגותיו של רבו, שלימים הודפסו בספר "כתר ראש" ובמקומות נוספים. רבי חיים מוולוז'ין מינה אותו למגיד שיעור יומי בישיבה, במשך שלוש שנים. בשנת תקע"ט עזב את וולוז'ין ועבר לקמניץ שבליטא (היום בלרוס), בסמוך לחותנו. בקמניץ עסק במסחר לפרנסתו, אך הקדיש את עיקר זמנו ללימוד בבית המדרש הישן בעיר, עטוף בטלית ובתפילין. בתקופה זו סרב להצעות רבנות שונות.

לאחר הגיעו לגיל חמישים, בשנת תר"ח (1848), התמנה לרב העיירה שרשוב. שם הוציא את ספרו "ברכת ראש" בשנת תרט"ז (1856). 
לאחר עשור ברבנות שרשוב, בשנת תרי"ח (1858) התמנה לרב ואב"ד בעיר הולדתו טיקטין.
בשנת 1863 נאלץ לעזוב את טיקטין לאחר שנאשם בידי השלטונות הרוסיים בהשתתפות במרד ינואר, והוא שב לשרשוב והתמנה שם שוב לרב, עד פטירתו.
נפטר בפרוזנא ב-1866.

נינו הוא רבי נפתלי הרץ קרצ'מר, שוחט וראש ישיבה בפוניבז'.

קישורים חיצוניים
----------------

* הרב משה גרודקה, **ארחות חיים כתר ראש**, מכון ירושלים תשע"ז, מבוא, עמ' 18–20, באתר אוצר החכמה
* הערך "רבי אשר אשכנזי", באתר המכלול

ספריו
* **ברכת ראש על מסכת נזיר**, ורשה תרל"ו, באתר היברובוקס
* **ברכת ראש על מסכת ברכות**, ורשה תרט"ו, באתר היברובוקס
* **שארית הברכה**, פיוטרקוב תרנ"א, באתר היברובוקס

הערות שוליים
------------

1. ↑  אליהו לנדא (מו"ל), **ארחות חיים – כתר ראש**, באתר היברובוקס.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007310326205171
* LCCN: nr96024991
* VIAF: 97181141
* WorldCat (עם VIAF): 97181141

 |
מספר קלפי משחק
מהלך המשחק
**דיקסיט** (בלטינית: **Dixit**) הוא משחק קלפים מבית היוצר ג'ין לואיס רובירה, שפורסם על ידי חברת **לייבלנד** (**Libellund**) בשנת 2010. פירוש המילה דיקסיט בלטינית הוא: "היא אמרה" או "הוא אמר".

מהלך המשחק
----------

בתחילת המשחק כל שחקן מקבל שישה קלפים אקראיים. על פי סדר תורות שהוחלט, בכל פעם, השחקן שהוא המספר, מעיין בקלפיו ואומר בקול רם אסוציאציה שעולה בראשו לאחד מהקלפים שבידו (מבלי להראות את הקלף לשאר המשתתפים). שאר השחקנים מעיינים בקלפיהם ובוחרים את הקלף שלדעתם ממחיש את האסוציאציה באופן הטוב ביותר. לאחר מכן כל השחקנים נותנים את הקלפים שבחרו למספר, מבלי להראות אותם, והוא טורף אותם יחד עם הקלף שלו. לאחר מכן מניחים את כל הקלפים באופן אקראי עם הפנים כלפי מעלה ונותנים לכל קלף מספר. כל שחקן, מקבל בתחילת המשחק כרטיסיות מרובעות מקרטון קשיח כמספר השחקנים, הממוספרות מ-1 ועד מספר השחקנים במשחק. כל שחקן פרט למספר מניח עם הפנים כלפי מטה (מבלי להראות לאחרים), את הכרטיסייה עם מספר התמונה שלהערכתו היא התמונה של המספר. אחר כך כולם הופכים בו זמנית את הכרטיסיות.

חוקי המשחק
----------

בשני מקרי הקיצון - בהם כל השחקנים מצליחים לנחש איזה קלף הוא של המספר, או לחלופין כולם נכשלים בניחוש - המספר לא זוכה בנקודות ואילו כל שאר השחקנים מקבלים שתי נקודות. אם חלק מן השחקנים הצליחו לנחש נכונה, אז המספר והמנחשים נכונה מקבלים שלוש נקודות והשחקנים שלא ניחשו נכונה לא זוכים בנקודות. כל שחקן שבלבל אחר וגרם לכך שיצביע לקלף שלו במקום לקלף של המספר, מקבל נקודה על כל שחקן שהצליח לבלבל.

המשחק נגמר כאשר כל חפיסת הקלפים נגמרת.

הרחבות
------

למשחק קיימות 10 הרחבות שמוסיפות קלפים למשחק: 

1. דיקסיט 2 - quest.
2. דיקסיט 3 - journey.
3. דיקסיט 4 - origins.
4. דיקסיט 5 - daydreams.
5. דיקסיט 6 - memories.
6. דיקסיט 7 - revelations.
7. דיקסיט 8 - harmonies.
8. דיקסיט 9 - Anniversary.
9. דיקסיט 10 - Mirrors.
10. בנוסף, קיימת הרחבה נוספת שבגרסה המתורגמת לעברית משווקת בתוך משחק הבסיס - דיקסיט odyssey.

פרסים
-----

המשחק זכה בעשרות פרסים חשובים בתחום משחקי הקלפים:

* "אס הזהב" (2009)
* "משחק השנה" בספרד (2009)
* "משחק השנה" בצרפת (2009)
* "משחק השנה" בגרמניה (2010)
* פרס "חבצלת הזהב" בקוויבק (2009)
* "ג'וקר הזהב" בבלגיה (2009)
* "משחק המתחילים הטוב ביותר" בפורטוגל (2009)
* "משחק המסיבות הטוב ביותר" בארצות הברית (2010)
* "משחק השנה" בפינלנד (2010)

קישורים חיצוניים
----------------

* 

* אתר האינטרנט הרשמי של דיקסיט (באנגלית)

ויקישיתוף מדיה וקבצים בנושא **דיקסיט** בוויקישיתוף
* סקירה ומדריך למשחק דיקסיט
* גרסת האייפון של דיקסיט באתר www.itunes.com
* דיקסיט - סרטון הסבר על המשחק בעברית.

הערות שוליים
------------

1. ↑
תפיסה עצמית
**תפיסה עצמית** היא האופן שבו האדם תופס את יכולותיו, חולשותיו, עמדותיו וערכיו.

התפיסה העצמית מורכבת מסט של אמונות ותפיסות המאורגנות כסכמה קוגניטיבית.

שינויים בתפיסה העצמית
---------------------

ישנם מספר גורמים המשפיעים על התפיסה העצמית של האדם ויכולים לשנות אותה. 

התפיסה העצמית משתנה עם הגיל. בהתאם להתפתחות של האדם לאורך חייו.

כמו כן, התפיסה העצמית יכולה להיות מושפעת מהמשוב שהאדם מקבל, שינויים בסביבה או בסטטוס התעסוקתי ויחסי גומלין עם אנשים אחרים.

היבטים חינוכיים
---------------

במהלך שהותם של ילדים בבית הספר הם לא רק רוכשים ידע ומיומנויות, אלא גם מפתחים דימוי עצמי הנוגע לערך, ליכולות ולמסוגלות שלהם.

התפיסה העצמית האקדמית מחולקת למספר רכיבים על פי מקצועות הלימוד (כגון - מתמטיקה ואנגלית). היבט נוסף של התפיסה העצמית הוא מסוגלות עצמית – מידת אמונתו של הפרט בכל שיש ביכולתו לארגן ולבצע את ההתנהגויות הדרושות להשג התוצאות הרצויות בעיניו. ההיבטים של התפיסה העצמית הקשורים לאופן שבו היחיד מעריך את יכולותיו בתחום הלימודי מרכיבים את התפיסה העצמית האקדמית - מידת האמונה של הפרט להצליח במשימות בהקשר האקדמי.

קשיי למידה הנובעים מגורמים שונים יכולים להוביל לירידה בהישגים אקדמיים. מעבר לכך, יכולה להיות להם גם השפעה על התחום הרגשי.
לדוגמה, תלמידים בעלי לקויות למידה עלולים להיפגע מהשפעה עקיפה של לקות הלמידה, הנוגעת לתפיסתם העצמית כשונים ולתיוג עצמי שלילי.

ראו גם
------

* אינטליגנציה רגשית

קישורים חיצוניים
----------------

ויקישיתוף מדיה וקבצים בנושא **תפיסה עצמית** בוויקישיתוף

הערות שוליים
------------

1. 1 2  McInerney, D. M. Cheng, R. Mok, M. & Lam, A. (2012). Academic Self-Concept and Learning Strategies: Direction of Effect on Student Academic Achievement. Journal Of Advanced Academics, 23(3), 249-269.
2. 1 2 3  Baron, R. A. and Byrne, D. (2000). Social psychology. Boston: Allyn and Bacon.
3. 1 2  דור חיים, פלג (2012). לקויות למידה כהבניה חברתית. מתוך אתר פסיכולוגיה עברית.
4. ↑  Allan Wigfield, Michele Karpathian, Who Am I and What Can I Do? Children's Self-Concepts and Motivation in Achievement Situations, **Educational Psychologist** 26, 1991-06-01, עמ' 233–261 doi: 10.1080/00461520.1991.9653134

| התייחסות האדם אל עצמו |
| --- |
| 

|  |
| --- |
| מודעות עצמית • תפיסה עצמית • זהות • דימוי עצמי • הערכה עצמית • הערכה עצמית מותנית • האדרה עצמית • תאוריית ההיכרות עם העצמי • ניטור עצמי • מסוגלות עצמית • שליטה עצמית • טיפול עצמי • חשיפה עצמית • שנאה עצמית |

 |

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph125450

 |
**ממפריקיוס** או **ממביר** (באנגלית: **Mempricius**; בוולשית: **Membyr**; נפטר בשנת 1006 לפנה"ס לערך) הוא שמו של מלך אגדי של אנגליה, המוזכר בספרו של ג'פרי ממונמות' "ההיסטוריה של מלכי בריטניה".

אין כל תיעוד היסטורי לקיומו.

ממפריקיוס היה בנו של מאדאן, מלך אנגליה שקדם לו, ואחיו של מאלין (Malin).

על פי ג'פרי, לאחר מות אביו פרצה מלחמת ירושה בין ממפריקיוס ואחיו מאלין על השליטה באנגליה. ממפריקיוס הציע לאחיו להיפגש לוועידת פסגה על מנת להכריע בסכסוך בדרכי שלום, ובהגיע אחיו לוועידה רצח אותו, ועלה לשלטון. ממפריקיוס שלט באנגליה 20 שנים, בהורגו את האצילים שהתנגדו לו או שחשד בהתנגדותם בו, או כל אדם אחר שחשד בו כי הוא רוצה להדיחו. ג'פרי מספר כי אף שנישא לאישה ונולד לו בן בשם אבראוקוס, היה ממפריקיוס למעשה הומוסקסואל (כדברי ג'פרי חי חיים של מעשי סדום).

ג'פרי מספר כי ממפריקיוס נהרג במהלך מסע ציד בו הוא הותקף על ידי עדת זאבים. לאחר מותו עלה לשלטון אבראוקוס בנו.

על פי ג'פרי ממפריקיוס שלט באנגליה בתקופת שלטונו של המלך שאול ובתקופת שלטונו של אוריסתנס בספרטה.

קישורים חיצוניים
----------------

* גניאולוגיה של ממפריקיוס(הקישור אינו פעיל)
* תיארוך מלכי בריטניה האגדיים

|  |  |  |
| --- | --- | --- |
| **הקודם**:**מאדאן** | **המלכים האגדיים של בריטניה** | **הבא**:**אבראוקוס** |
**יהודית עם ראש הולופרנס** (באיטלקית: **Giuditta con la testa di Oloferne**) הוא ציור שמן מעשה ידי הצייר ג'ורג'ונה, שצויר בשנת 1505 לערך ומתאר את יהודית עם ראשו הכרות של הולופרנס. היצירה מוצגת בארמיטאז' בסנקט פטרבורג.

היסטוריה ורקע
-------------

עבודתו של ג'ורג'יונה קבעה במידה רבה את התפתחות הציור הוונציאני מהמאה ה-16. היא מתארת את יהודית עם ראשו של הולופרנס לאחר שערפה אותו. גיבורת ביבליה זו, שהצילה את עיר הולדתה בתוליה מהתקפתם של האשורים, הייתה פופולרית ביותר בתקופת הרנסאנס. למרות הנושא ההיסטורי, הציור הוא למעשה מה שמכונה poesie (פיוט), סוג של יצירה שיצר ג'ורג'ונה עצמו ונפוצה במהרה בראשית הציור הוונציאני של המאה ה-16.

היצירה היא אחת מאבני היסוד של התקופה הצעירה של ג'ורג'ונה ואחת הבודדות עליהן יש הסכמה כללית בדבר הייחוס אליו. היא הגיעה לסנקט פטרבורג בשנת 1772 לאחר שנרכשה בפריז בידי יקטרינה השנייה, קיסרית רוסיה. בסוף המאה ה-19 היא הועברה לבד לאחר הידרדרות במצבו של לוח העץ עליו צוירה במקור.

תיאור היצירה
------------

"אפרודיטה אוראניה"
יהודית מיוצגת באורך מלא, בגודל מעט קטן מגודל טבעי. ניצחון היופי על הרודנות מומחש כאן על ידי הניגודיות בין פניה החלקים והאובלים לחלוטין של יהודית, תחת השפעתו של לאונרדו דה וינצ'י, ופניו הנפוחות של הראש הערוף של הולופרנס, מתחת לרגליה. התנוחה נובעת מהפיסול הקדום, בעיקר "אפרודיטה אוראניה" (אנ') הידועה דרך עותקים רומיים. ואילו פרטים מסוימים מתייחסים לפייטרו פרוג'ינו (ניצב החרב), לורנצו קוסטה (השרוולים הארוכים) ולאונרדו דה וינצ'י (בנוסף לפני הגיבורה, השפעות ספומאטו באטמוספירה ובשיחים שבחזית). למעשה, מעבר לחומה נמוכה, עליה היא נשענת בזרועה השמאלית תוך אחיזה בחרב ביד ימין, יש נוף רחב עם יער ועיר הנעלמת באובך כחלחל מרוחק, וכך גם ההרים.

העץ האלון העומד מאחורי יהודית ממשיך באופן אידיאלי את דמותה ומקנה לה חשיבות מונומנטלית גדולה יותר. זהו מאפיין המשותף גם ליצירות אחרות המיוחסות לג'ורג'ונה. הרושם הכללי של יהודית הוא של אישה ממוקדת ומכוילת. עכשיו, כאשר השיגה את מטרתה לחסל את שר הצבא האשורי, היא שקועה בנוף הבוקר הרענן, באווירה פיוטית שלא מופרעת אפילו על ידי נוכחות ראשו הכרות של האויב שדיכא את עירה בתוליה.

ציורו של ג'ורג'ונה מציין את המעבר בין דמותה של יהודית מלוחמת ענווה, לדמות של אישה מפתה. לחרב אותה היא מחזיקה יש צורת צלב, מה שמזכיר לצופה את האבירים הנוצריים ומסעי הצלב. הציור מראה את הגיבורה ברגע ניצחונה, דורכת על ראשו המעוות של הולופרנס. אבל במיצג זה של טוהר יש פגם, ג'ורג'ונה מכניס שינוי משמעותי: הופעתה של הרגל החטובה של יהודית דרך חריץ מיוחד בשמלתה מעוררת ארוטיקה, מעידה על דו משמעות ולכן והיא הרמז הראשון למהפך העתידי בדמותה של יהודית: מדמות המקבילה למרים, אם ישו היא הופכת לחוה, מלוחמת לפאם פאטאל.

קישורים חיצוניים
----------------

ויקישיתוף מדיה וקבצים בנושא **יהודית עם ראש הולופרנס** בוויקישיתוף
* 

* אתר האינטרנט הרשמי של יהודית עם ראש הולופרנס (ברוסית)

* אתר האינטרנט הרשמי של יהודית עם ראש הולופרנס (באנגלית)

הערות שוליים
------------

1. 1 2  
"Giorgione, Judith". ארמיטאז'. (באנגלית)
2. ↑  
Peters, Renate (2001). "Dressing Up for War: Transformations of Gender and Genre". Amsterdam: Rodopi. (באנגלית)
**האגודה המתמטית של לונדון** (באנגלית: **London Mathematical Society**, בראשי תיבות: **LMS**) היא האגודה המדעית העיקרית בתחום המתמטיקה הפועלת בבריטניה. האגודה הוקמה בשנת 1865 במטרה לקדם ולהרחיב את הידע המתמטי, ומטרה זו נותרה בעינה עד היום. האגודה המתמטית של לונדון היא בין הוותיקות בעולם, ולאחר הקמתה שימשה מודל והשראה לאגודות מתמטיות ברחבי העולם, בין היתר לאגודה האמריקאית למתמטיקה.

היסטוריה
--------

האגודה המתמטית של לונדון הוקמה על ידי סטודנטים מיוניברסיטי קולג' לונדון (UCL) ועד מהרה משכה אליה מתמטיקאים מובילים מבריטניה ומרחבי העולם, בהם ארתור קיילי, ג'יימס ג'וזף סילבסטר, אנרי פואנקרה ודויד הילברט. בנוסף למתמטיקאים, לאגודה השתייכו גם פיזיקאים ידועים כגון ג'יימס מקסוול, לורד קלווין ולורד ריילי. הנשיא הראשון של האגודה היה המתמטיקאי הבריטי אוגוסטוס דה מורגן, ובהמשך כיהנו כנשיאים מתמטיקאים ומדענים מן השורה הראשונה.

כדי לבסס את מעמדה בזירה הבינלאומית, האגודה כוננה קטגוריה של מעמד כבוד למתמטיקאים זרים. הראשון לקבל את התואר היה המתמטיקאי הצרפתי מישל של (Michel Chasles).

החל משנת 1884, האגודה מעניקה בכל שלוש שנים את מדליית דה מורגן על תרומה יוצאת דופן למתמטיקה. משנת 1987 מעניקה האגודה את פרס פוליה בשנים שבהן מדליית דה-מורגן אינה זמינה לפרסים.

החל משנת 1865 מפרסמת האגודה את כתב העת המרכזי שלה The *Proceedings of the London Mathematical Society**,* ובו מאמרים בתחומים מגוונים של המתמטיקה.

פעילות האגודה כיום
------------------

בשנת 2023 מונה האגודה מעל 2,000 חברים ואחראית לפרסומם של ספרים, כתבי עת, מונוגרפיות ועוד. האגודה יוזמת מדי שנה מגוון רחב של פגישות, כנסים, הרצאות וסימפוזיונים. האגודה אף מייעצת לממשל בנושאי חינוך גבוה, ומספקת תמיכה כספית למגוון פרויקטים לקידום המתמטיקה.

האגודה מעניקה מגוון פרסים ומלגות עבור תרומה למחקר, לקידום ולהוראת המתמטיקה.

ראו גם
------

* פרס וייטהד
* פרס פרויליך
* פרס בריק

לקריאה נוספת
------------

* Oakes, Susan Margaret; Pears, Alan Robson; Rice, Adrian Clifford, **The Book of Presidents 1865 - 1965: London Mathematical Society,** London Mathematical Society, 2005
* John Heard, **From Servant to Queen: A Journey through Victorian Mathematics**, Cambridge University Press, 2019

קישורים חיצוניים
----------------

* 

* אתר האינטרנט הרשמי של האגודה המתמטית של לונדון (באנגלית)

ויקישיתוף מדיה וקבצים בנושא **האגודה המתמטית של לונדון** בוויקישיתוף
* אתר האגודה:
* האגודה המתמטית של לונדון, ברשת החברתית אקס (טוויטר)

* האגודה המתמטית של לונדון, סרטונים בערוץ היוטיוב

הערות שוליים
------------

1. ↑  ADRIAN RICE, London Mathematical Society Historical Overview Taken from the Introduction to The Book of Presidents 1865-1965
2. ↑  Adrian C. Rice, Robin J. Wilson, From National to International Society: The London Mathematical Society, 1867–1900, **Elsevier**, 1998
3. ↑  Proceedings of the London Mathematical Society
4. ↑  LMS Prizes

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007264622405171
* CiNii: DA00089616
* ISNI: 0000 0004 0497 1699
* LCCN: n79118957
* NKC: ko2003186514
* SUDOC: 030168902
* VIAF: 147737299
* WorldCat: lccn-n79118957

 |
**תרזה פו לין צ'אן** (באנגלית: **Theresa Poh Lin Chan**;‏ 9 ביולי 1943 – 6 ביוני 2016) הייתה מורה וסופרת מסינגפור שנודעה כ"הלן קלר של דרום-מזרח אסיה" בהיותה חרשת ועיוורת.

ביוגרפיה
--------

תרזה פו לין צ'אן נולדה בסינגפור למשפחה נוצרית. לאחר שלקתה בדלקת קרום המוח היא איבדה את השמיעה בגיל 12 ואת הראייה בגיל 14.

ג'ון וילסון, מנהל מרכז עיוורים, פגש בביקורו בסינגפור את תרזה בילדותה, שסיפרה לו על רצונה להתקדם בחיים. בהמלצתו, היא התקבלה לבית הספר לעיוורים במסצ'וסטס וסיימה אותו בהצלחה. בשנת 1961 היא נפגשה עם הלן קלר ובכך הגשימה את חלומה.

לאחר 13 שנים בארצות הברית בשנת 1973 היא חזרה לסינגפור, והחלה לטפל בהוריה שהזדקנו. במקביל היא עבדה כמורה בבית הספר לעיוורים, עד לשנת 1990

בשנת 1964 לחייה הוקדש סרט תיעודי של הBBC Child of the Silent Night: The story of Chan Poh Lin. בשנת 2005 צולם סרט "Be with Me" על חייה. היא נכללה כחלק של צוות תסריטאים של הסרט, כי בין, היתר, הסרט מבוסס על הרשומים שלה.

פו נפטרה בשנת 2016. בשנת 2017 היא נכללה ב"עולם התהילה של נשות סינגפור" (אנ').

קישורים חיצוניים
----------------

* ביוגרפיה

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb15523014j (data)
* ISNI: 0000 0001 1935 6881
* LCCN: no2006116672
* NTA: 298016745
* SUDOC: 137968876
* VIAF: 66775211
* WorldCat: lccn-no2006116672

 |

]
**כל החיים לפניו** (באיטלקית: **La vita davanti a sé**) הוא סרט קולנוע איטלקי משנת 2020 בבימויו של אדוארדו פונטי, עם סופיה לורן ואברהימה גוייה בתפקידים הראשיים.

התסריט מבוסס על הרומן כל החיים לפניו של רומן גארי משנת 1975. העלילה הועברה מפריז לבארי באיטליה.

הסרט זכה בפרס גלובוס הזהב לסרט בשפה זרה הטוב ביותר.

סופיה לורן זכתה בפרס דוד די דונטלו לשחקנית הטובה ביותר.

השיר "Io sì (Seen)" (אני כן (רואה)) זכה בפרס גלובוס הזהב לשיר המקורי הטוב ביותר והיה מועמד לפרס אוסקר לשיר המקורי הטוב ביותר. לחן: דיאן וורן, מילים: ניקולו אגליארדי, לאורה פאוזיני ודיאן וורן.

תקציר העלילה
------------

מומו/מוחמד (אברהימה גויי), הוא נער מוסלמי שחור עור בן 12, פליט מסנגל. אביו רצח את אמו הפרוצה כשהיה בן שלוש והרופא היהודי ד"ר כהן (רנאטו קרפנטיירי) לקח אותו תחת חסותו. מומו נזרק מבית הסר לאחר שפגע בתלמיד והוא מסתובב ברחובות העיר שם הוא פוגש באישה קשישה, חוטף ממנה שני פמוטות ומנסה למכור אותם ללא הצלחה.

ד"ר כהן מבין שאלה פמוטות גנובים ומביא אותו אל הקשישה שמסתבר שהיא גם פציינטית שלו. האישה היא מאדאם רוזה (סופיה לורן), יהודיה שעברה את זוועות אושוויץ ומספר סידורי מקועקע בזרועה.

רוזה עבדה שנים רבות בזנות וכעת פרשה מהמקצוע ומתפרנסת משמירה על ילדיהם של זונות. מומו מתנצל בפניה אך היא מסרבת לקבל אותו ומסכימה רק לאחר שד"ר כהן מציע לה סכום כסף שמתקבל על דעתה.

בבית נמצא גם נער יהודי, יוסף (יוסיף דייגו פירוו) שרוזה מקפידה שילמד עברית, וילד קטן, באבו שהוא בנה הקטן של לולה (אבריל זמורה) - טרנסג'נרית שעובדת בזנות. מומו שם לב שרוזה נתקפת פתאום בקטטוניה ולעיתים היא נעלמת עד שהוא מוצא אותה במקלט הבית שם היא מרגישה בטוחה יותר. רוזה מבקשת מידידה המוסלמי חמיל (באבאק קאריני) שהוא בעל חנות שטיחים שיקבל לעבודה את מומו שיעזור לו לתקן שטיחים וידידות מתפתחת בין מומו לחמיל.

מומו מתחבר לסוחר סמים (מסימיליאנו רוסי) ומתחיל למכור סמים. הוא מצליח בתפקידו, קונה אופניים ורוכב שמח ברחובות בארי.

הקשר שלו עם רוזה מתהדק. מצבה הרפואי מיתדרדר וד"ר כהן רוצה לאשפז אותה אך היא מסרבת כי אין לה ביטחון ברופאים אחרי מה שעשו לה באושוויץ.

לבסוף מצבה של רוזה מידרדר יותר וד"ר כהן מאשפז אותה בבית חולים.

מומו מבקר אותה, רוצה לחזור למוטב ומנתק את הקשר עם סוחר הסמים. לבסוף הוא מתגנב לבית החולים, מושיב את רוזה בכסא גלגלים ומעביר אותה למקלט בבית, שם הוא יושב לצדה עד שהיא נפטרת.

לבסוף מומו צופה מהצד בקבורה היהודית של מאדאם רוזה.

צוות השחקנים
------------

| שם השחקן/ית | שם הדמות | הערות |
| --- | --- | --- |
| סופיה לורן | מאדאם רוזה |  |
| אברהימה גויי | מומו |  |
| אבריל זמורה | לולה |  |
| באבאק קאריני | חמיל |  |
| רנאטו קרפנטיירי | ד"ר כהו |  |
| מסימיליאנו רוסי | סוחר סמים |  |
| סימון סוריו | באבו |  |
| יוסיף דייגו פירוו | יוסף |  |

קישורים חיצוניים
----------------

* "כל החיים לפניו", במסד הנתונים הקולנועיים IMDb (באנגלית)
* "כל החיים לפניו", באתר נטפליקס
* "כל החיים לפניו", באתר Rotten Tomatoes (באנגלית)
* "כל החיים לפניו", באתר Metacritic (באנגלית)
* "כל החיים לפניו", במסד הנתונים הקולנועיים KinoPoisk (ברוסית)
* קדימון לכל החיים לפניו, באתר יוטיוב
* הבמאי אדוארדו פונטי משוחח עם אמו סופיה לורן על כל החיים לפניו, באתר יוטיוב
* מאחורי הקלעים-סופיה לורן ואדוארדו פונטי, באתר יוטיוב
* ביקורת על הסרט, באתר "סריטה"
* Io sì (Seen), באתר יוטיוב
קסאדו
**קסאדו** (מספרדית: "גבר נשוי") היא ארוחה נפוצה בקוסטה ריקה המורכבת ממנת חלבון כמו בשר בקר, עוף, דג או חזיר צלויים בגריל,, אורז, שעועית שחורה, פלנטיין, סלט ירקות וטורטייה.  לרוב, תוגש המנה עם סלסה ליסאנו.

אטימולוגיה
----------

מקור המונח הינו ככל הנראה בביטוי שגור בקרב לקוחות במסעדות מקומיות, שהיו מבקשים כי יתייחסו אליהם כמו אל גבר נשוי, שכן זוהי ארוחה שנשים מכינות לבעליהן בבית הקוסטה ריקני. סברה אחרת גורסבת כי מקור השם הוא בשילוב בין אורז ושעועית, המשולבים תמיד יחד כמו זוג נשוי.

מעמד הקאסאדו במטבח הקוסטה ריקני
-------------------------------

המנה מוגשת באופן קבוע במסעדות מקומיות קטנות ("Sodas") ברחבי המדינה, לצד רוטב צ'ילרו חריף.

הקאסאדו משמש כארוחת צוהריים נפוצה ואהודה בקרב תושבי קוסטה ריקה, עקב ההגשה הנדיבה והמשביעה, השילוב האופטימלי של כלל אבות המזון בצלחת ותפוצתה הגבוהה. הכנת הקסאדו נטועה במסורות קולינריות מרכז אמריקניות, כאשר לכל משפחה מתכון משלה לקאסאדו.

קישורים חיצוניים
----------------

ויקישיתוף מדיה וקבצים בנושא **קאסאדו** בוויקישיתוף

הערות שוליים
------------

1. ↑  "A lunchtime classic: the Costa Rican casado". *The Tico Times | Costa Rica News | Travel | Real Estate* (באנגלית אמריקאית). 2018-01-15. נבדק ב-2021-09-26.
2. ↑  Helmuth, Chalene (2000). *Culture and Customs of Costa Rica* (באנגלית). Greenwood Publishing Group. ISBN 978-0-313-30492-7.
3. ↑  Domènech, Conxita; Lema-Hincapié, Andrés (2020-09-13). *Saberes con sabor: Culturas hispánicas a través de la cocina* (בספרדית). Routledge. p. 98. ISBN 978-0-429-78246-6.
4. ↑  המטבח הקוסטה-ריקני המסורתי | אוכל קוסטה ריקני, באתר קוסטה ריקה
**לב כלב** (ברוסית: **Собачье сердце**) היא נובלה סאטירית עם אלמנטים של מדע בדיוני מאת מיכאיל בולגקוב, אשר נכתבה בשנת 1925. נושא הסאטירה הוא האדם הסובייטי החדש.

עלילת הספר
----------

הסיפור מציג כלב תועה ושמו שריק (כינוי נפוץ בשפה הרוסית לכלבים), אשר עובר ניתוח חדשני שבעקבותיו הוא לובש בהדרגה צורה אנושית של איש פרולטריון מרושל. דמות ראשית נוספת בסיפור הוא פרופסור פיליפ פיליפוביץ' פראוברז'נסקי, רופא אשר משתיל בלוטת יותרת המוח ואשכים לתוך גופו של שריק כחלק מניסוי.

בחלוף הזמן הופך שריק בהדרגה להיות אנושי, בוחר לעצמו את השם פוליגרף פוליגרפוביץ' שריקוב, בונה לעצמו קריירה ב"מחלקת הניקיון של מוסקבה האחראית לסילוק המשוטטים-על-ארבע ברחובות (חתולים, וכדומה)", והופך את החיים בביתו של הפרופסור לחלום בלהות, עד שמחליט אותו פרופסור להחזיר את המצב לקדמותו.

הסיפור הפך למפורסם ברוסיה, ידוע ומדובר בקרב ילדי בית-ספר ועד פוליטיקאים. הסיפור הוסרט הן בשפה הרוסית והן בגרסה איטלקית, הועלה כמחזה וכאופרה בשפה האנגלית, וגרם לפולמוס ביקורתי תוסס. בשנת 2003, עיבדו וביימו עידית הרמן ודמיטרי טולפנוב את הספר למחזה בעברית בתיאטרון קליפה.

נושאים
------

השמות בעלי חשיבות ברורה בסיפור. השם פראוברז'נסקי נגזר מהמילה הרוסית Преображение (פראוברז'נייה) שפירושה "שיפור צורה". שריק (Шарик) הוא שם נפוץ לכלבים ברוסיה. השם ושם המשפחה "פוליגרף פוליגרפוביץ'" הוא תרגום גס ל"רוטגרוורה (טכניקת הדפסה), בנו של רוטגרוורה" ומהווה הד למסורת ההבל של השמות הכפולים בספרות הרוסית ששורשיה בגיבורו של גוגול אקאקי אקאקיאביץ' בסיפורו "האדרת". השם הוא גם סאטירה על מוסכמות חדשות לגבי נתינת שמות בברית המועצות המוקדמת. אף על פי כן, נבחר השם על פי המסורת הרוסית הישנה, של "היוועצות בלוח השנה", כאשר יום שמו של פוליגרף הוא 4 במרץ.

השם של תורם האיברים השיכור הוא צ'וגונקין (Чугун ,"צ'וגון" משמעו ברזל יציקה) שיכול לקבל משמעות פארודית על השם של סטלין (Сталь "סטאל" פלדה ברוסית). 

האבטיפוס בחיים האמיתיים שהיווה השראה לדמותו של פרופסור פראוברז'נסקי הוא קרוב לוודאי המנתח הרוסי-צרפתי סרג' וורונוף שהיה נודע בניסוייו לבצע השתלות אשכים ובלוטות התריס של חיות בבני אדם.

לסיפור קיימות אנלוגיות עם דוקטור פאוסטוס, פרנקנשטיין, והאי של ד"ר מורו. הוא יצא לאור בברית המועצות בשנת 1987, יותר משישים שנה לאחר השלמתו, אולם היה מוכר לקוראים רוסים דרך סאמיזדאט.

קישורים חיצוניים
----------------

ויקישיתוף מדיה וקבצים בנושא **לב כלב** בוויקישיתוף
* לב כלב, באתר OCLC (באנגלית)
* לב כלב, באתר אנציקלופדיה בריטניקה (באנגלית)

הערות שוליים
------------

1. ↑  ספר חדש ליהודית הנדל, תרגומים חדשים למיכאיל בולגקוב ומריו ורגס יוסה, באתר הארץ, 5 בנובמבר 2002
2. ↑  שירי לב-ארי, כלב אינטלקטואל ורודף בצע, באתר הארץ, 1 בינואר 2003

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2010019008
* WorldCat (עם LCCN): no2010-019008

 |
**מאור אשכנזי** (נולד ביוני 2000) הוא ראפר ישראלי.

ביוגרפיה
--------

אשכנזי גדל בראשון לציון. הוריו התגרשו כשהיה בן שנה. אשכנזי שירת בצה"ל כחובש קרבי בגדוד 932.

לקראת תום שירותו הצבאי, השתתף אשכנזי בקורס ראפ והיפ הופ במחלקה ללימודי החוץ בבית הספר למוסיקה רימון, בהנחיית הראפר סגול 59. בשנת 2018 הוציא אשכנזי את סינגל הבכורה שלו, "טיפשים וצעירים", שזכה לאהדה ולמיליוני השמעות בפלטפורמות המוזיקה. בין השנים 2018 ל-2022, הוציא סינגלים שונים מתוך אלבום הבכורה שלו, שנקרא "טיפשים וצעירים", כשם סינגל הבכורה, ויצא לאור ב-11 בנובמבר 2022, כארבע שנים לאחר צאתו של הסינגל הראשון. האלבום כולל הופעת אורח של הזמרת קרן קריספיל.

בנובמבר 2023, במהלך מלחמת חרבות ברזל, הוציא אשכנזי יחד עם נעם כהן, אחד משורדי הטבח במסיבת הטבע ליד רעים, את השיר "השיר של נעם 2", המשך ל"השיר של נעם" מתוך אלבום הבכורה שלו, העוסק בחוויתו ותחושותיו של כהן במהלך הטבח שבוצע על ידי חמאס ב-7 באוקטובר במסגרת מתקפת הפתע על ישראל. השיר זכה להצלחה והגיע למקום ה-26 במצעד היטליסט של מאקו ולמקום העשירי במצעד הרשמי של גלגלצ.

דיסקוגרפיה
----------

### אלבומי אולפן

* 2022: טיפשים וצעירים

קישורים חיצונים
---------------

* מאור אשכנזי, ברשת החברתית פייסבוק
* מאור אשכנזי, ברשת החברתית אינסטגרם
* מאור אשכנזי, סרטונים בערוץ היוטיוב
* מאור אשכנזי, באתר ספוטיפיי

הערות שוליים
------------

1. 1 2  סיגל בר־קובץ, מאור אשכנזי התחבר ל'חבר'ה הרעים' והפך לזמר עם מיליוני צפיות ביוטיוב, באתר mynet‏ ראשון, 24 בינואר 2023
2. ↑  דודי טל, הלב השבור של הראפר מראשון לציון לא מפסיק לכבוש לבבות, באתר SchokenGroup, ‏4 במאי 2019
3. ↑  דור מאיר מועלם, ‏החוויה במיגונית המוות הפכה לשיר מרגש עד דמעות, באתר ‏מאקו‏, 28 באוקטובר 2023
4. ↑  ניר (שוקו) כהן, השיר של ניצול המסיבה ברעים - שהפך לוויראלי: "עוזר לי להתמודד עם המצב", באתר ynet, 31 באוקטובר 2023
5. ↑  גיל משעלי, ‏"פוקח תעיניים וקולט שאני חי, אני מזיז את הגופות של חברים שלי מעליי", באתר ‏מאקו‏, 12 בנובמבר 2023
**יוליוס נוימן** (בגרמנית: **Julius Neumann**; ‏ 10 באוגוסט 1868 לוגוז' – 12 ביולי 1926 וינה) היה רופא נשים יהודי-אוסטרי, יליד חבל באנאט.
כיהן כפרופסור שלא מן המניין לרפואת נשים ומיילדות באוניברסיטת וינה.

קורות חיים
----------

יוליוס נוימן נולד בשנת 1868 בעיר לוגוז' בחבל באנאט בממלכת הונגריה, במסגרת האימפריה האוסטרו-הונגרית. כאחד משבעת ילדיהם של הרופא פיליפ נוימן ואשתו, רוזה לבית וולף. האב, ד"ר פיליפ נוימן, מילא תפקידים חשובים בחייהן של העיר ושל הקהילה היהודית המקומית. לימים ייסד את בית החולים למחלות זיהומיות בלוגוז', עמד בראש חברה קדישא ובראש מועצת המנהלים של בית הספר היהודי.
יוליוס נוימן סיים בשנת 1891 את התואר דוקטור ברפואה (תואר שני) באוניברסיטת וינה ובהמשך עבד בשנים 1892–1894 בקליניה הרפואית תחת ניהולו של א. קאהלר. בשנים 1894–1899 התמחה ברפואת נשים ובמיילדות בקליניה שבניהול פרופ' שאוטה. בשנת 1900 סיים בחינת הסמכה להוראה בתחום ובשנת 1912 התמנה לפרופסור שלא מן המניין באוניברסיטת וינה.
בשנים הבאות פעל כיועץ בתחום רפואת הנשים באחת מקופות החולים באוסטריה.
נוימן חקר את הדצידואומה הממארת (כוריאוקרצינומה), את ההמטומה התת-כוריאלית ואת הברדיקרדיה בלידה. חשק במיוחד את תחום האונקולוגיה הגינקולוגית. בין השאר פרסם תאוריה טפילית בנוגע למקור גידולי הקרצינומה.

חייו האישיים
------------

אחייניתו מריה נוימן הייתה מתמטיקאית ומרצה בעיר טימישוארה ברומניה.
יוליוס נוימן היה נשוי לאולגה לבית דושניץ (לימים נשואה בשנית טומצ'יק) ולא היו לו ילדים.

ספרים ומאמרים
-------------

* *Ueber Lungen metastasen beim malignen Deziduom* Wien. Klin. Wochenschrift XI 1112 1898
* *Beitrag zur Lehre von malignem Deciduom* Monatschr.Geburtsh. und Gynelologie Berlin III p.387-412 1896 .
* 1900 - Blasenmole
* 1898 Neumann, J. *Beitrag zur Kenntniss der Blasenmolen und des „malignen Deciduoms*"

קישורים חיצוניים
----------------

* יוליוס נוימן בלקסיקון הביוגרפי האוסטרי: Österreichisches Biographisches Lexikon BL 1815-1950, Bd. 7 (Lfg. 31, 1976), S. 93
* יוליוס נוימן באתר אוניברסיטת וינה
* יוליוס נוימן באתר הגניאלוגי geni

הערות שוליים
------------

1. 1 2  geni

|  |  |
| --- | --- |
| בקרת זהויות עריכת הנתון בוויקינתונים | 
* GND: 1024427048
* VIAF: 256778884
* WorldCat (עם VIAF): 256778884

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"יוליוס נוימן"**.
‏**Power BI** הוא שירות תוכנתי המאפשר אנליזת נתונים, המפותח על ידי מיקרוסופט. השירות מספק המחשות חזותיות אינטראקטיביות עם שירות-עצמי של יכולות החזיית מידע, שבו משתמשי קצה יכולים ליצור דוחות ולוחות מחוונים בעצמם שיתעדכנו באופן אוטומטי, בלי להסתמך על צוות טכנולוגיית מידע או מנהל מסד נתונים.

היסטוריה
--------

החשיפה הראשונה שלו על ידי מיקרוסופט הייתה בתצוגה  בחודש ספטמבר 2013, כמוצר "Power BI עבור אופיס 365". הגרסה הראשונה של Power BI התבססה על תוספים (add-ins)  לגליונות אקסל כגון  Power Query, Power Pivot ו-Power View. עם הזמן, מיקרוסופט הוסיפה תכונות נוספות רבות, כמו שאלה ותשובות,  קישוריות נתונים ברמה הארגונית ואפשרויות אבטחה באמצעות Power BI Gateways. Power BI שוחרר לראשונה לציבור הרחב ב-24 ביולי 2015.

החל משנת 2019 ניתן לקלוט בחבילה זו נתונים מ-Microsoft Forms.

קישורים חיצוניים
----------------

ויקישיתוף מדיה וקבצים בנושא **Power BI** בוויקישיתוף
* 

* אתר האינטרנט הרשמי של Power BI (באנגלית)
* Power BI, ברשת החברתית אקס (טוויטר)

* Power BI, סרטונים בערוץ היוטיוב
* השוואה בין מערכות B של מיקרוסופט PowerBI ומערכת Tableau

הערות שוליים
------------

1. ↑  "Bring your data to life with Microsoft Power BI". *Microsoft.com*. Microsoft. נבדק ב-4 במאי 2016. `{{cite web}}`:  (עזרה)
2. ↑  "Office 365 Gets Colorful 3D Charts, Natural Language Search". *PC Mag India*. ZiffDavis, LLC PCMag India. נבדק ב-4 במאי 2016. `{{cite web}}`:  (עזרה)
3. ↑  "Announcing Power BI general availability coming July 24th". *Microsoft Power BI Blog*. Microsoft. נבדק ב-4 במאי 2016. `{{cite web}}`:  (עזרה)
**פייר-אז'ן ז'ילבר** (בצרפתית: **Pierre-Eugene Gilbert**;‏ 1907–1982) היה דיפלומט צרפתי, כיהן כשגריר צרפת בישראל.

ביוגרפיה
--------

ז'ילבר נולד בדנקרק שבצרפת. למד בבית הספר הצרפתי למדעי המזרח הרחוק. הצטרף בשנת 1932 לשירות הדיפלומטי הצרפתי וכיהן בתפקידים שונים. בזמן מלחמת העולם השנייה שירת בכוחות צרפת החופשית.

ז'ילבר כיהן כשגריר צרפת בישראל בין השנים 1953 ל-1960. בתקופת כהונתו התחממו מאוד היחסים בין שתי המדינות, נקשרו עסקאות שבהן צרפת סיפקה נשק לישראל, סייעה לה בבנית הכור האטומי וסיפקה מטרייה אווירית במבצע סיני. ז'ילבר למד עברית והוא דיבר וקרא בשפה העברית ברמה גבוהה. ז'ילבר זכה לפופולריות רבה בחברה הישראלית, ובשנת 1958 ניטע יער על שמו בביריה שבגליל העליון. על שמו גן ז'ילבר בשיכון למד בתל אביב, רחוב בצפון נתניה, כיכר קטנה בירושלים בסמוך לקונסוליה הצרפתית וגן ציבורי בעכו, שנחנך בנוכחותו.

ז'ילבר המשיך להתבטא בזכות מדינת ישראל גם לאחר שובו לארצו, והדבר הביא אותו לידי עימות עם הנשיא שארל דה גול לאחר מלחמת ששת הימים. הוא נפטר ב-1982 ברואן שבצרפת.

* טקס נטיעת היער על שם פייר ז'ילברטקס נטיעת היער על שם פייר ז'ילבר

הערות שוליים
------------

1. ↑  השגריר ז'ילבר — אזרח כבוד של עכו, הצופה, 16 באפריל 1959

קישורים חיצוניים
----------------

ויקישיתוף מדיה וקבצים בנושא **פייר ז'ילבר** בוויקישיתוף
* סרטונים סרטון אודות טקס נטיעת היער על שם ז'ילבר ב-1958, באתר INA
* סרטונים טקס נטיעת היער על שם ז'ילבר, ארכיון שפילברג, 1958 (התחלה 3:22)
**מאיר אלפסי** (נולד בכ"ג בטבת תשמ"ה, 16 בינואר 1985) הוא צלם ישראלי חסיד חב"ד המתעד בין היתר חיי קהילות יהודיות בעולם. נוהג להפיץ יהדות במדינות אקזוטיות אליהן הגיע במהלך טיולי הצילום שלו. במשך תקופה שימש אלפסי כצלם של סוכנות הידיעות רויטרס.

ביוגרפיה
--------

נולד בתל אביב. את דרכו כצלם החל בגיל 13, אז קיבל את המצלמה הראשונה שלו.

בנערותו שילב אלפסי את אהבתו לצילום עם שליחות לקירוב יהודים במצוותו של הרבי מליובאוויטש.

לאחר שסיים את לימודיו בישיבות חב"ד ברחובות, הישיבה בצפת ובישיבה בברוקלין, יצא אלפסי למסעות בדרום אמריקה ובמדינות באסיה - הודו ונפאל. אלפסי ביקר ב-70 מדינות ותיעד את שגרת החיים בהן בעשרות אלפי תמונות.

אלפסי ביקר בין היתר בבית חב"ד מומבאי ותיעד את התמונות האחרונות בחייהם של הרב גבי ורבקי הולצברג, שלוחי חב"ד בעיר, שנרצחו במתקפת הטרור במומבאי.

אלפסי נשוי, לו שלושה בנים ושני בנות.

### המסע לאנטארקטיקה

בשנים האחרונות מתמקד אלפסי בצילומי אירועים ובד-בבד ממשיך לקיים מסעות צילום באתרים שונים ונדירים. בין היתר ביקר אלפסי ביותר מ־100 מדינות בהם מצרים, ירדן, ערב הסעודית, צפון קוריאה, המזרח הרחוק ותוניס.

ב-2014 יצא אלפסי למסע בן שלושה שבועות לאנטארקטיקה, כדי להדפיס את ספר התניא - ספר הייסוד של חסידות חב"ד. המסע כלל מספר טיסות, שיט ממושך באונייה ומסע רגלי יחד עם מדפסת שבאמצעותה הודפסו הספרים.

בשנת 2015 הושבו ספרי חב"ד האבודים שהיו בידיהם של שלטונות רוסיה לאגודת חסידי חב"ד העולמית. אלפסי הורשה להצטרף לשליחי חב"ד במוסקבה שנכחו באירוע סגור בהשתתפותו של הנשיא ולדימיר פוטין.

בשנת 2016 הגיע אלפסי למחנה הבסיס של הר האוורסט שם הדפיס עותקים נוספים של ספר התניא.

עבודתו כצלם
-----------

בשנת 2009, עם הקמת אתר האינטרנט כיכר השבת, הצטרף אלפסי לצוות האתר ושימש כצלם ראשי במשך שנים.

במקביל, שימש אלפסי כצלם של אתר האינטרנט "שטורעם" אחד מאתרי האינטרנט המובילים של תנועת חבד בישראל, ומתעד מדי שנה את כינוס השלוחים העולמי הכולל מפגש של כ-4,500 שלוחים מכל רחבי העולם למרגלות ביתו של הרבי מלובאוויטש.

בין השנים 2014–2016 פרסם אלפסי סדרת כתבות בשבועון בקהילה על מסעותיו ברחבי העולם.

אלפסי מפרסם כיום כתבות לשבועון החרדי משפחה.

תמונותיו של אלפסי הוצגו בתערוכה בכנסת ישראל במסגרת יום עיון שהתקיים לחבד ובמוזיאון היהודי במוסקבה ובמקומות יהודים בעולם.

קישורים חיצוניים
----------------

* אתר האינטרנט הרשמי של מאיר אלפסי
* מאיר אלפסי, ברשת החברתית פייסבוק
* טלי פרקש, חב"ד אקסטרים: תפילין באנטרקטיקה, הנחת?, באתר ynet, 9 בספטמבר 2012
* ראיון בערוץ 20 עם הצלם מאיר אלפסי
* מאיר אלפסי, ‏לראשונה: ליל סדר במדינת קוסובו שבמזרח אירופה, באתר כיכר השבת, 30 באפריל 2016.
* אחים למסע: כשכרמלי פגש את אלפסי אתר שטורעם תשרי תשע"ה
* טלי פרקש, עם תפילין וסידור (בניגוד לחוק): חסיד בצפון קוריאה, באתר ynet, 19 באוגוסט 2018
* מאיר אלפסי, סוף העולם שמאלה עיתון בקהילה, חג הפסח תשע"ב
* חנני בלייך, "גם במסע שלי לאוורסט הנחתי תפילין ליהודים", מקור ראשון 18 באוקטובר 2019

הערות שוליים
------------

1. ↑  אתר חדש ובלוג לצלם מאיר אלפסי, באתר חב״ד אינפו
2. ↑  מאיר אלפסי באנטארקטיקה
3. ↑  קובי נחשוני, פשרה נוסח פוטין: ספרי חב"ד - למוזיאון היהודי, באתר ynet, 13 ביוני 2013.
4. ↑  השליח הנודד ממסעות בעולם בריאיון לערוץ 10
5. ↑  תיעוד עוצר נשימה: מאיר אלפסי בגג העולם, באתר כיכר השבת, 4 ביוני 2016.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007599310005171
* VIAF: 38148035844987971312
* WorldCat (עם VIAF): 38148035844987971312

 |
חברי המשלחת
תג המשלחת
**משלחת מס' 22** (באנגלית: **Expedition 22**) הייתה משלחת לתחנת החלל הבין-לאומית שפעלה מ-1 בדצמבר 2009 ועד ל-18 במרץ 2010. מפקד המשלחת היה ג'פרי ויליאמס מארצות הברית. פעילות המשלחת נמשכה 107 ימים.

הרכב המשלחת
-----------

| שם | תפקיד | חללית הגעה | 1.12–22.12.2009 | 22.12.2009–18.3.2010 | חללית חזרה | הערות |
| --- | --- | --- | --- | --- | --- | --- |
| ארצות הבריתארצות הברית ג'פרי ויליאמס | מפקד המשלחת | סויוז TMA-16 |  |  | סויוז TMA-16 | עבר ממשלחת מס' 21 והיה מפקד המשלחת |
| רוסיהרוסיה מקסים סוראייב | מהנדס טיסה | סויוז TMA-16 |  |  | סויוז TMA-16 | מפקד טיסה "סויוז TMA-16". עבר ממשלחת מס' 21 |
| רוסיהרוסיה אולג קוטוב | מהנדס טיסה | סויוז TMA-17 |  |  | סויוז TMA-17 | מפקד טיסת "סויוז TMA-17", חבר משלחת מס' 22 ו-23 |
| יפןיפן סואיטי נוגוטי | מהנדס טיסה | סויוז TMA-17 |  |  | סויוז TMA-17 | חבר משלחת מס' 22 ו-23 |
| ארצות הבריתארצות הברית תימוטי קרימר | מהנדס טיסה | סויוז TMA-17 |  |  | סויוז TMA-17 | חבר משלחת מס' 22 ו-23 |

פעילות המשלחת
-------------

פעילות המשלחת החלה ב-1 בדצמבר 2009 עם עזיבת חללית סויוז TMA-15 בה היה מפקד המשלחת מס' 21 פרנק דה ווין וחלק מצוותו. בשלב ראשון המשלחת כללה גפרי ויליאמס ומקסים סוראייב שהיו חלק של משלחמת מס' 21.

ב-22 בדצמבר לתחנת החלל הגיע חללית סויוז TMA-17 עם 3 חברי המשלחת החדשים. היא התחברה למדול "זאריה".

ב-14 בינואר 2010 ויליאמס וסוראייב ביצעו פעילות חוץ-רכבית שנמשכה כ-5.5 שעות. במהלך פעילות זו הם הכינו מודול "פואיסק" לשימוש וחיברו אותו למערכות של תחנת החלל.

ב-21 בינואר 2010 סויוז TMA-16 נותקה ממודול "זבזדה" וכעבור 21 דקות חוברה למודול "פואיסק" החדש.

ב-5 בפברואר לתחנת החלל הגיע חללית אספקה פרוגרס M-04M. היא התחברה למודול "זבזדה". על הסיפון הייתה אספקה חדשה בהיקף של כ-2,686 ק"ג.

ב-8 בפברואר לתחנת החלל התחברה מעבורת החלל אנדוור במסגרת משימה STS-130 בפיקוד של ג'ורג' זאמקה. המעבורת התחברה למודול "הרמוני". בנוסף לאספקה חדשה במעבורת הגיעו חלקים להרחבת תחנת החלל. לצורך הרחבת תחנת החלל צוות המעבורת ביצע 3 פעילויות חוץ-רכביות. בסך הכול מעבורת הביאה לתחנת החלל ציוד ומצרכים בהיקף כולל של 14 טון. היא התנתקה מתחנת החלל ב-20 בפברואר.

במחצית מרץ החלה העברת אחריות על תחנת החלל למשלחת מס' 23 בפיקוד אולג קוטוב.

ב-18 במרץ ג'פרי ויליאמס, מקסים סוראייב נכנסו לחללית סויוז TMA-16 וחזרו לכדור הארץ. אחריות על תחנת החלל עברה למשלחת מס' 23.

חברי המשלחת ביצעו עשרות ניסויים מדעים בתחומים שונים.

קישורים חיצוניים
----------------

* 

* אתר האינטרנט הרשמי של משלחת מס' 22 לתחנת החלל הבין-לאומית

ויקישיתוף מדיה וקבצים בנושא **משלחת מס' 22 לתחנת החלל הבין-לאומית** בוויקישיתוף
* תיאור פעילות באתר רוסקוסמוס
* מידע מאתר נאס"א
* פעילות משלחת מס' 22 בתחנת החלל הבין-לאומית
* פעילות חללית M-04M

| תחנת החלל הבין-לאומית - משלחות |
| --- |
| 

|  |
| --- |
| 1 • 2 • 3 • 4 • 5 • 6 • 7 • 8 • 9 • 10 • 11 • 12 • 13 • 14 • 15 • 16 • 17 • 18 • 19 • 20 • 21 • 22 • 23 • 24 • 25 • 26 • 27 • 28 • 29 • 30 • 31 • 32 • 33 • 34 • 35 • 36 • 37 • 38 • 39 • 40 • 41 • 42 • 43 • 44 • 45 • 46 • 47 • 48 • 49 • 50 • 51 • 52 • 53 • 54 • 55 • 56 • 57 • 58 • 59 • 60 • 61 • 62 • 63 • 64 • 65 • 66 • 67 • 68 • 69 • 70 |

 |
נדב נחמני, טבריה 2021
**נדב נחמני** (נולד ב-24 במרץ 1985), הוא אנימטור, מאייר, קומיקסאי ומנחה סדנאות.

קורות חיים
----------

נדב נולד וגדל בטבריה, בוגר בצלאל במחלקת אומנויות המסך בהתמחות אנימציה קלאסית. לאחר סיום לימודיו החל לעבוד כאנימטור עצמאי וליצור בעיקר סרטונים קצרים וקליפים למוזיקאים.

לאחר שנים של עבודה כמאייר החל ליצור קומיקס יומי בפייסבוק ובאינסטגרם שמבוסס על חייו האישיים. בקומיקס מככבת דמות פשוטה בגוון כחול המכונה "האיש הכחול". הקומיקס זכה לפופולריות רבה וגם חשף דמויות נוספות כמו "איש הסופגנייה" - גיבור על עשוי מסופגנייה שמציל את חג החנוכה, "עמוס הענן" - ענן שמתקשה בהורדת גשם ו"גיורא" - דמות בצבע ירוק שמדבר עם אלוהים במדבר.

ב-2012 יצר את סרט האנימציה הקצר לחנוכה "Samurai Jew: The Eighth Night"

ב-2014 יצר את סרט האנימציה הקצר "Samson: The Final Judge"

ב-2016 יצר את קליפ האנימציה "קול פעמונים" לשיר של ישי ריבו.

ב-2020 יצר סדרת סרטונים קצרים בהשראת סטנדאפ של הקומיקאי שחר חסון

בתקופת הקורונה החל להעביר סדנאות רבות בתחום האיור והקומיקס וסדנת קומיקס שבועית במסגרת אירועי בית.

במסגרת הוצאת קוראים הוא אייר מספר ספרים של שלום ברכה. 

ב-2022 הוציא דרך הוצאת כנרת את ספרו הראשון "הילד הכחול". ספר המספר על תקופת ילדותו של "האיש הכחול", שזהו למעשה סיפור ילדותו של נדב עצמו. ב-2023 יצא הספר השני בסדרה - "הילד הכחול והסוס המעופף".

במקביל לעבודתו כאנימטור ויוצר קומיקס נדב גם אייר ספרים שונים לילדים ומבוגרים, ביניהם: סדרת "כראמל הקומיקס" מאת מאירה ברנע גולדברג, "עצות מעולות לתלמידי בית ספר" מאת אריאל כהאן, "חושב בקול" ו"במחשבה שנייה" של אמיר מויאל. "ילדה רגילה קצת אחרת" של עדי קריף נבון, "ללכת על כל החופה" של אור אלון ועוד.

פרסים
-----

* ב-2022 זכה במדליית ארד בתחרות לקריקטורה הומוריסטית ע"ש פרידל שטרן, שמאורגנת על ידי המדיטק והמוזיאון הישראלי לקריקטורה ולקומיקס.
* ב-2012 סיים במקום רביעי בתחרות אגדה אמיצה של דיסני-פיקסאר והמכללה הישראלית לאנימציה, עבור היצירה *Little Red Monster*

קישורים חיצוניים
----------------

ויקישיתוף מדיה וקבצים בנושא **נדב נחמני** בוויקישיתוף
* נדב נחמני, ברשת החברתית אינסטגרם
* נדב נחמני, ברשת החברתית LinkedIn
* נדב נחמני, סרטונים בערוץ היוטיוב
* נדב נחמני, סרטונים באתר Vimeo
* נדב נחמני, במסד הנתונים הקולנועיים IMDb (באנגלית)
* נדב נחמני בכתב העת "תעשייה"
* נדב נחמני בכתב העת "הפנקס"
* נדב נחמני באתר של נילי דגן
* נדב נחמני באתר Nerd.Productions

הערות שוליים
------------

1. ↑  Samurai Jew: The Eighth Night, באתר vimeo
2. ↑  Samson: The Final Judge, באתר BimBam (באנגלית)
3. ↑  צפו ב"קול פעמונים": קליפ האנימציה של ישי ריבו, באתר כיכר השבת, 21 בפברואר 20165
4. ↑  הוכרזו הזוכים בתחרות לקריקטורה הומוריסטית על שם פרידל שטרן, באתר פורטפוליו News‏, 24 ביוני 2022
5. ↑  הזוכים בתחרות אגדה אמיצה של דיסני-פיקסאר והמכללה הישראלית לאנימציה, באתר המכללה הישראלית לאנימציה ועיצוב, 9 ביולי 2012

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007401826405171
* LCCN: n2022041308
* VIAF: 73153288279632651508
* WorldCat (עם VIAF): 73153288279632651508

 |
חברי המשלחת
תג המשלחת
**משלחת מס' 25** (באנגלית: **Expedition 25**) הייתה משלחת לתחנת החלל הבין-לאומית שפעלה מ-25 בספטמבר 2010 ועד ל-26 בנובמבר 2010. מפקד המשלחת היה דאגלס וילוק מארצות הברית. פעילות המשלחת נמשכה 62 ימים.

ב-1 בנובמבר תחנת החלל הבין-לאומית עברה את 10 שנות פעילותה.

הרכב המשלחת
-----------

| שם | תפקיד | חללית הגעה | 25.09.2010–10.10.2010 | 10.10.2010–26.11.2010 | חללית חזרה | הערות |
| --- | --- | --- | --- | --- | --- | --- |
| ארצות הבריתארצות הברית דאגלס וילוק | מפקד המשלחת | סויוז TMA-19 |  |  | סויוז TMA-19 | חבר משלחת מס' 24, מפקד משלחת מס' 25 |
| רוסיהרוסיה פיודור יורצ'יחין | מהנדס טיסה | סויוז TMA-19 |  |  | סויוז TMA-19 | מפקד טיסה סויוז TMA-19, חבר משלחת מס' 24, עבר למשלחת מס' 25 |
| ארצות הבריתארצות הברית שאנון ווקר | מהנדסת טיסה | סויוז TMA-19 |  |  | סויוז TMA-19 | חברה משלחת מס' 24, עברה למשלחת מס' 25 |
| ארצות הבריתארצות הברית סקוט קלי | מהנדס טיסה | סויוז TMA-01M |  |  | סויוז TMA-01M | חבר משלחת מס' 25 ו-26 |
| רוסיהרוסיה אלכסנדר קאלרי | מהנדס טיסה | סויוז TMA-01M |  |  | סויוז TMA-01M | מפקד טיסה סויוז TMA-01M, חבר משלחת מס' 25 ו-26 |
| רוסיהרוסיה אולג סקריפוצ'קה | מהנדס טיסה | סויוז TMA-01M |  |  | סויוז TMA-01M | חבר משלחת מס' 25 ו-26 |

פעילות המשלחת
-------------

פעילות המשלחת החלה ב-25 בספטמבר 2010 עם עזיבת חללית סויוז TMA-18 בה היה מפקד המשלחת מס' 24 אלכסנדר סקבורצוב וחלק מצוותו. בשלב ראשון המשלחת כללה 3 אנשים שהיו חלק של משלחמת מס' 24.

ב-17 ביוני לתחנת החלל הגיע חללית סויוז TMA-01M עם 3 חברי המשלחת החדשים.

ב-10 באוקטובר לתחנת החלל הגיע חללית אספקה פרוגרס M-08M עם אספקה חדשה בהיקף של כ-2,500 ק"ג. היא התחברה למודול "פירס". החללית התנתקה מתחנת החלל בינואר 2011.

ב-15 בנובמבר יורצ'יחין וסקריפוצ'קה ביצעו פעילות חוץ-רכבית שבמהלכה בוצעו מספר עבודות תחזוקה. התקנת מצלמה נוספת על מודול "ראסבט" לא הצליחה. הפעילות נמשכה כ-6.5 שעות.

ב-26 בנובמבר וילוק, יורצ'יחין וווקר נכנסו לחללית סויוז TMA-19 וחזרו לכדור הארץ. אחריות על תחנת החלל עברה למשלחת מס' 26.

חברי המשלחת ביצעו מספר רב של ניסויים מדעים בתחומים שונים.

קישורים חיצוניים
----------------

ויקישיתוף מדיה וקבצים בנושא **משלחת מס' 25 לתחנת החלל הבין-לאומית** בוויקישיתוף
* תיאור פעילות באתר רוסקוסמוס
* מידע מאתר נאס"א
* פעילות משלחת מס' 25 בתחנת החלל הבין-לאומית
* פעילות חללית M-08M

| תחנת החלל הבין-לאומית - משלחות |
| --- |
| 

|  |
| --- |
| 1 • 2 • 3 • 4 • 5 • 6 • 7 • 8 • 9 • 10 • 11 • 12 • 13 • 14 • 15 • 16 • 17 • 18 • 19 • 20 • 21 • 22 • 23 • 24 • 25 • 26 • 27 • 28 • 29 • 30 • 31 • 32 • 33 • 34 • 35 • 36 • 37 • 38 • 39 • 40 • 41 • 42 • 43 • 44 • 45 • 46 • 47 • 48 • 49 • 50 • 51 • 52 • 53 • 54 • 55 • 56 • 57 • 58 • 59 • 60 • 61 • 62 • 63 • 64 • 65 • 66 • 67 • 68 • 69 • 70 |

 |
שגיאות פרמטריות בתבנית:לעדכן   
פרמטרי חובה [ נושא ] חסרים 


**העשׂירון העליון** או **העשירון העשירי** הוא מונח במדעי החברה המתייחס לעשרת האחוזים מבתי האב במדינה שהם בעלי ההכנסה השוטפת הגבוהה ביותר. הגדרה חלופית מחלקת את האוכלוסייה לעשירונים לפי שווי הנכסים נטו של בתי האב.

במדינת ישראל
------------

על פי נתוני הלשכה המרכזית לסטטיסטיקה לשנת 2014, בעשירון העליון בישראל נכלל משק בית שהכנסתו החודשית הממוצעת היא מעל ל-36,093 ש"ח ברוטו.

באופן דומה, **המאיון העליון** הוא האחוז הבודד מהאוכלוסייה של בתי אב במדינה מסוימת שהם בעלי ההכנסה הגבוהה ביותר. נכון לשנת 2011, בישראל נכללים בקטגוריה זו אלה שהכנסתם החודשית היא 134,824 ש"ח ברוטו בממוצע.

בשל הסמיכות הלשונית של המלים "עשר" (שממנה נגזר העשירון) ו"עושר" בעברית, מתייחסים לעשירון העליון גם בכינוי המבודח "העשׁירון העליון".

### העשירון העליון וחלקו היחסי בעוגת ההכנסות

הפערים הכלכליים-חברתיים הגבוהים בישראל באים לידי ביטוי בין היתר בחלוקת עוגת ההכנסות בין העשירונים. ב-2013 היה העשירון העליון אחראי על כ-40% מעוגת ההכנסה הלאומית.
המנבא הגבוה ביותר להשתייכות לעשירון העליון הוא ההשכלה. אחריו הוותק ולכן עיקר העשירון העליון הוא בני 40-60. בניגוד לטענה נפוצה, אין השפעה למוצא מזרחי או אשכנזי אך יש יתרון לילידי הארץ.

קישורים חיצוניים
----------------

* רותי סיני, דו"ח: רק העשירון העליון נהנה מהצמיחה בישראל ב-2004, באתר הארץ, 2 בינואר 2005
* TheMarker, 1 מכל 1,000 ישראלים הוא מיליונר: גידול של 13% במספר המיליונרים בכסף נזיל בישראל ל-7,200, באתר TheMarker‏, 27 ביוני 2007
* מעמד הביניים: איפה אתם על הסקאלה?, באתר כלכליסט, 9 באוגוסט 2011

הערות שוליים
------------

1. ↑  הכנסה חודשית ברוטו בעשירונים של משקי בית, הלשכה המרכזית לסטטיסטיקה, 2014
2. ↑  שאול אמסטרדמסקי ותומר אביטל, 1% מהאוכלוסייה מהווה 13% מעוגת ההכנסות, באתר כלכליסט, 19 במאי 2013
3. ↑  לירן סהר ויאיר חסון, OECD: הפערים בישראל מתרחבים, הכי הרבה עניים, באתר ynet, 13 בינואר 2016
4. ↑  "פער ההכנסות במדינת ישראל - הגבוה ביותר מבין מדינות האיחוד האירופי", באתר ביזפורטל‏, 2 ביוני 2016
5. ↑  העשירון העליון אחראי על 40% מעוגת ההכנסה הלאומית